Cerere de decizie preliminară introdusă de Vilniaus apygardos administracinis teismas (Lituania) la 28 februarie 2023 – Virgilijus Valančius/Lietuvos Respublikos vyriausybė
(Cauza C-119/23, Valančius)
Limba de procedură: lituaniana
Instanța de trimitere
Vilniaus apygardos administracinis teismas
Părțile din procedura principală
Reclamant: Virgilijus Valančius
Pârât: Lietuvos Respublikos vyriausybė
Întrebările preliminare
Articolul 254 din Tratatul privind funcționarea Uniunii Europene, care prevede că membrii Tribunalului Uniunii Europene sunt aleși dintre personalitățile „care oferă depline garanții de independență și care au capacitatea cerută pentru exercitarea unor înalte funcții jurisdicționale”, coroborat cu articolul 19 alineatul (2) din Tratatul privind Uniunea Europeană, impune ca selecția într-un stat membru al Uniunii Europene a unui candidat în vederea numirii ca judecător al Tribunalului Uniunii Europene să se bazeze exclusiv pe capacitatea profesională?
O practică națională precum cea în discuție în speță, potrivit căreia, pentru a asigura transparența selecției unui anumit candidat, guvernul unui stat membru însărcinat cu propunerea unui candidat în vederea numirii în funcția de judecător al Tribunalului Uniunii Europene instituie un grup de experți independenți pentru evaluarea candidaților, care, după intervievarea tuturor candidaților, întocmește o listă de candidați clasați pe baza unor criterii de selecție clare și obiective stabilite dinainte și prezintă guvernului, în conformitate cu condițiile anunțate în prealabil, candidatul care s-a clasat pe primul loc pe baza capacității și a competențelor sale profesionale, dar guvernul propune numirea în calitate de judecător al Uniunii Europene a unui alt candidat decât candidatul clasat pe primul loc pe listă, este compatibilă cu cerința ca judecătorul să prezinte toate garanțiile de independență și să întrunească celelalte condiții de exercitare a funcției jurisdicționale prevăzute la articolul 254 din Tratatul privind funcționarea Uniunii Europene coroborat cu articolul 19 alineatul (2) din Tratatul privind Uniunea Europeană, ținând seama de faptul că un judecător, posibil numit în mod nelegal, ar putea influența deciziile Tribunalului Uniunii Europene?
____________